SA maak in dekade nie hond haaraf met korrupsie(Argieffoto: SA Polisie) Suid-Afrika is terug op die posisie wat hy in 2012 op Transparency International se heel eerste korrupsiepersepsie-indeks beklee het. Dít beteken die land het in meer as ŉ dekade min tot geen vordering gemaak om burgers se opvatting oor die voorkoms van korrupsie te verander nie. Dié korrupsiepersepsie-indeks meet jaarliks 180 lande en gebiede aan die korrupsievlak en werk op ŉ skaal van nul tot 100 waar nul erg korrup is en 100 baie skoon is. Hierdie indeks word wêreldwyd as die toonaangewende aanwyser van korrupsie, veral in die staatsdiens, beskou. Suid-Afrika staan nou weer op nommer 43 nadat hy met een posisie vanaf 2021 tot 2022 geval het. Karam Singh, uitvoerende direkteur van Corruption Watch, ŉ plaaslike organisasie wat korrupsie beveg, sê Transparency International se korrupsiepersepsie-indeks verteenwoordig jaarliks ŉ geleentheid vir lande om hulself te bewys met tasbare pogings om korrupsie te bestry. “Die feit dat Suid-Afrika ŉ posisie verloor het op ŉ tydstip waarop daar ŉ mate van momentum blyk te wees na aanleiding van die bevindings van die Zondo-kommissie se verslae, is besonder ontstellend,” sê Singh. “Dit is nie juis vertroostend dat ons leiers lippediens aan die teenkorrupsie-agenda lewer, te midde van ŉ omgewing wat nié net vyandig is nie, maar uiters gevaarlik vir fluitjieblasers en aktiviste wat die groot ongelykheid en onregverdighede probeer aanpak, wat deur korrupsie geskep word.” Maroela Media het verlede jaar berig oor die moord op Babita Deokaran nadat sy alarm gemaak het oor grootskaalse bedrog by die Tembisa-hospitaal. Singh sê die jongste indeks skets egter ook ŉ ontstellende prentjie van ŉ toenemend gevaarlike wêreld en beklemtoon die skakel tussen korrupsie en konflik wêreldwyd. Dit wys ook op die bedreiging wat korrupsie vir vrede en veiligheid inhou. Suid-Afrika deel tans sy posisie met Benin, Bulgarye, Ghana en Senegal op die globale indeks. Uit al die streke bly Afrika suid van die Sahara egter die laagste op die indeks met ŉ gemiddeld van 32 uit 100, wat beteken dat leiers min vertroue by inwoners inboesem. Altesame 44 uit 49 lande in dié streek het ŉ telling onder 50 behaal wat dui op ŉ bose kringloop van korrupsie, geweld en onstabiliteit. Seychelle het tans die hoogste telling in hierdie streek (70), gevolg deur Botswana (60) en Cabo Verde (60). Dié lande het albei effense vordering gemaak in hul stryd teen korrupsie. Burundi (17), Ekwatoriaal-Guinee (17), Suid-Soedan (13) en Somalië (12) het die laagste telling behaal. Die globale gemiddeld het egter vir die elfde jaar agtereenvolgens onveranderd (#43) gebly, wat daarop dui dat meer as tweederdes van lande ŉ telling onder 50 behaal en dus ŉ ernstige probleem met korrupsie het. Dit dui ook daarop dat die meeste lande, nes Suid-Afrika, in meer as tien jaar min tot geen vordering gemaak het om korrupsie aan te pak nie.